Document ID: 32014R0871

REGULAMENTUL DE PUNERE ÎN APLICARE (UE) NR. 871/2014 AL COMISIEI
din 11 august 2014
privind operarea de deduceri din cotele de pescuit disponibile pentru anumite stocuri în 2014 din cauza depășirii cotelor de pescuit din anii precedenți
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem comunitar de control pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (1), în special articolul 105 alineatele (1), (2) și (3),
întrucât:
(1)
Cotele de pescuit pentru anul 2013 s-au stabilit prin:
-
Regulamentul (UE) nr. 1262/2012 al Consiliului (2);
-
Regulamentul (UE) nr. 1088/2012 al Consiliului (3);
-
Regulamentul (UE) nr. 1261/2012 al Consiliului (4);
-
Regulamentul (UE) nr. 39/2013 al Consiliului (5); și
-
Regulamentul (UE) nr. 40/2013 al Consiliului (6).
(2)
Cotele de pescuit pentru anul 2014 s-au stabilit prin:
-
Regulamentul (UE) nr. 1262/2012;
-
Regulamentul (UE) nr. 1180/2013 al Consiliului (7);
-
Regulamentul (UE) nr. 24/2014 al Consiliului (8); și
-
Regulamentul (UE) nr. 43/2014 al Consiliului (9).
(3)
În conformitate cu articolul 105 alineatul (1) din Regulamentul (CE) nr. 1224/2009, dacă Comisia stabilește că un stat membru a depășit cotele de pescuit care i-au fost alocate, aceasta operează deduceri din viitoarele cote de pescuit ale statului membru respectiv.
(4)
La articolul 105 alineatele (2) și (3) din Regulamentul (CE) nr. 1224/2009 se prevede că astfel de deduceri trebuie operate în următorul an sau în următorii ani, aplicând factorii de multiplicare respectivi stabiliți la alineatele menționate.
(5)
Anumite state membre și-au depășit cotele de pescuit pentru anul 2013. Este deci oportun să se opereze deduceri din cotele de pescuit care le-au fost alocate în 2014 și, dacă este cazul, în anii următori, pentru stocurile din care s-a pescuit excesiv.
(6)
Considerând că Danemarca și-a depășit totalul admis de capturi pentru uvă în apele Uniunii din zonele de gestionare 2 și 4 în 2013, este necesar să se opereze deduceri. În 2014, au fost autorizate capturi minime pentru uvă în apele respective pentru a monitoriza evoluția stocului și pentru refacerea populațiilor locale. Totuși, cu aceste deduceri este imposibil să se mențină sistemul de monitorizare recomandat de Consiliul Internațional pentru Explorarea Apelor Maritime (ICES) pentru a gestiona uva. Prin urmare, deducerile pentru cotele din care s-a pescuit excesiv de către Danemarca în 2013 în aceste zone ar trebui să fie operate din zona 3 de gestionare a uvei.
(7)
În 2012, Spania și-a depășit cota pentru stocul de langustină în zonele IX și X și în apele UE ale zonei CECAF 34.1.1 (NEP/93411). Deducerea de 75,45 de tone care a rezultat a fost aplicabilă în 2013 și a fost repartizată la cererea Spaniei pe trei ani începând din 2013. Deducerea anuală rămasă aplicabilă stocului NEP/93411 spaniol se ridică la 25 de tone în 2014 și la 19 tone în 2015, fără a aduce atingere niciunei alte adaptări a cotei.
(8)
Regulamentul de punere în aplicare (UE) nr. 770/2013 al Comisiei (10) și Regulamentul de punere în aplicare (UE) nr. 1402/2013 al Comisiei (11) prevăd deduceri din cotele de pescuit pentru anumite țări și specii pentru anul 2013. Cu toate acestea, în cazul anumitor state membre, deducerile care trebuiau aplicate pentru unele specii au fost mai mari decât cotele respective disponibile în 2013 și, prin urmare, nu au putut fi operate în întregime în respectivul an. Pentru a se garanta că în astfel de cazuri se va deduce cantitatea totală pentru stocurile respective, cantitățile rămase ar trebui luate în considerare la stabilirea deducerilor pentru 2014 și, unde este cazul, din cotele ulterioare,
(9)
Deducerile din cotele de pescuit, astfel cum sunt prevăzute de prezentul regulament, ar trebui să se aplice fără a aduce atingere deducerilor aplicabile cotelor din 2014 în temeiul Regulamentului (UE) nr. 165/2011 al Comisiei (12) și Regulamentului de punere în aplicare (UE) nr. 185/2013 al Comisiei (13).
(10)
Deoarece cotele sunt exprimate în tone sau bucăți întregi, deducerile au fost rotunjite până la tonă sau bucată, iar cantitățile mai mici de o tonă sau o bucată nu au fost luate în considerare,
ADOPTĂ PREZENTUL REGULAMENT:
Articolul 1
(1) Cotele de pescuit stabilite în Regulamentele (UE) nr. 1262/2012, (UE) nr. 1180/2013, (UE) nr. 24/2014 și (UE) nr. 43/2014 pentru anul 2014 se reduc în conformitate cu anexa la prezentul regulament.
(2) Alineatul (1) se aplică fără a aduce atingere deducerilor prevăzute de Regulamentul (UE) nr. 165/2011 și de Regulamentul de punere în aplicare (UE) nr. 185/2013.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 11 august 2014.

Labels: 20
6